49. schôdza NR SR - 9.deň - A. dopoludnia
Dátum: 2026-04-27
Poslanec: Šimečka, Michal 
Druh vystúpenia: Vystúpenie v rozprave

Pekne, pán predsedajúci. Dobré ráno prajem všetkým. Dostanem sa aj k matérii. K tomu, prečo tu dnes rokujeme o zrušení voľby poštou, ale veľmi krátko by som sa pristavil pri vystúpení navrhovateľa, pána obžalovaného podpredsedu Národnej rady Tibora Gašpara. Nebudem to celé rozoberať. Znosku nezmyslov, propagandy, demagógie iba, aby som poznamenal. Počúvajúc jeho prejav, ktorým sa snažil obhájiť zrušenie poštou tým, že úradnícky premiér Ódor sa rozprával so študentami, k tomu by som povedal iba nasledovné. Dúfam, že pri jeho nadchádzajúcom súdnom pojednávaní v kauze Očistec bude mať lepšie pripravenú vlastnú obhajobu, než mal pripravenú obhajobu tohto návrhu zákona. Pretože pred orgánmi činnými v trestnom konaní musíte hovoriť fakty. Tu vám nepomôže zmožka nezmyslov. Propaganda, dezinformácie možno, keď to tu budete hovoriť z tohto miesta a budete spomínať všetkých tých ľudí a občianske združenia, ako kto, kde, akí sú poprepájání, aké siete, tak možno pre vašich voličov alebo pre ľudí, ktorí to sledujú na vašom facebooku, to bude stačiť. Ale pre orgány činné v trestnom konaní to nebude stačiť. A ako to viem? Viem to tak, že polícia Slovenskej republiky hodila do koša vaše oznámenie o údajnej manipulácii volieb z roku 2023, lebo také slabé sú vaše argumenty o tom, že Veľká Británia alebo influenceri chceli ovplyvniť výsledok volieb. Takže pevne verím, že sa pripravíte na vlastné pojednávanie lepšie než na obhajobu tohto návrhu zákona. Lebo už to tu bolo spomínané. Dostávam sa k tým vecným argumentom. Každému, podľa mňa aj vašim voličom, v skutočnosti je jasné, o čo tu ide. Povedal to pán Dostál, povedal to dnes už slávne aj pán Michelko. Ide o to, aby bolo voličov opozície menej a tým pádom, aby mali strany vládnej koalície lepší výsledok. Pán Dostál aj citoval pána poslanca SNS Michalku, ktorý to hovorí úplne jasne. A mne nejde vlastne ani o to, že to idete spraviť. Mrzí ma to, je to podlé, ale vlastne ma to neprekvapuje. Prekvapuje ma, že urážate vlastných voličov, že urážate nás všetkých, pán Gašpar to ukázal tým, že sa to snažíte nejako obhájiť kvázi vecnými a racionálnymi argumentmi. Keby ste to povedali napriamo, tak si povieme, že je to podlé, je to proti tomu, ako má fungovať demokracia, aby ste menili pravidlá hry kvôli vlastnému zvýhodneniu, ale tak povieme si, že no tak veď to sú smeráci, to je táto vládna koalícia, ktorá sa chce zabetónovať pri moci. Presne ako keby ste pred dvoma rokmi pri novele trestného zákona povedali: „Veď však ide nám o to, aby sme našich ľudí dostali z basy,“ tak my si povieme, že no tak takí ste, budeme protestovať, ale aspoň by tam nebola tá faloš, ten alibizmus, keď ste sa to snažili obhájiť nejakými argumentmi o restoratívnej justícii, o tom, že naše väznice majú byť ľudskejšie. Ale je podobný prípad. Opäť vám ide o to, aby ste získali o 1 % viac vo voľbách, aby ste ubrali opozícii a snažíte sa to obhájiť nejakými kvázi argumentmi o demokracii, o bezpečnosti volieb. Neurážajte nás. Keď chcete ľuďom zobrať možnosť voľby, keď im ju chcete znemožniť, sťažiť a zabetónovať sa pri moci, aspoň nás pri tom neurážajte. Aspoň z nás všetkých nerobte idiotov s prepáčením a že máme veriť tomu, že pánovi Gašparovi a pánovi Ľukovi ide o to, aby všetci mohli voliť bezpečne? To nemyslíte vážne? A tým sa dostávam k tým vecným argumentom. A ten najdôležitejší, ktorý tu bol prednesený, ten kvázi vecný argument je, že to odporuje ústave. Že v ústave je stanovené, že voľby majú byť tajné, priame a rovné. Tak ja sa vás pýtam, to až teraz ste si prečítali ústavu? To až teraz ste si tam našli tú jednu vetu? V roku 2006, keď to začalo platiť, všetky tie ďalšie voľby, keď to platilo a keď sa zvyšoval počet ľudí, ktorí volili poštou, to ste si nevedeli prečítať ústavu, že to je protiústavné, nie? Pani poslankyňa, nie? Takže mi chcete povedať, že voľby v roku 2006 prebehli v rozpore s ústavou? Že SMER zostavil vládu po voľbách, ktoré boli v rozpore s ústavou, čiže sú nelegitímne. Chcete mi povedať, že v roku 2012, ak sa nemýlim, SMER získal absolútnu väčšinu tu v Národnej rade, 44 %. A v roku 2012, ja to tu mám, 7000 ľudí volilo poštou v rozpore s ústavou, takže tie voľby boli nelegitímne. Lebo to nám tu hovoríte. Že všetky voľby, ktoré prebehli a kde ľudia volili poštou, boli v rozpore s ústavou. Ale teraz zrazu vás osvietilo v apríli 2026, ste si pozerali ten článok ústavy, uvedomili ste si, že sme tu celý život žili v klame? A že všetky voľby boli v skutočnosti nelegitímne, že v podstate naša republika Ale teraz zrazu vás osvietilo v apríli 2026, ste si pozerali ten článok ústavy a uvedomili ste si, že sme tu celý život žili v klame? A že všetky voľby boli v skutočnosti nelegitímne, že v podstate naša republika stojí na nelegitímnej forme voľby. A teraz to treba vyriešiť. Tak ja sa spýtam, páni poslanci, pani poslankyne, čo sa zmenilo od roku 2006 do apríla 2026? Tá veta v ústave je stále rovnaká. Ten zákon o voľbe poštou, respektíve ten zákon o výkone podmienok volebného práva, je stále rovnaký. Viete, čo sa zmenilo? Zmenilo sa to, že dnes tí ľudia, ktorí volia poštou, nevolia stranu Smer primárne. To je tá jediná zmena. Tak prosím vás, aspoň nás neurážajte. Pozrite sa, pán Gašpar tu hovoril o voľbách aj v roku 2023, kde doslova nejak, a teraz dobre, aby som ho necitoval nesprávne, naznačoval, že tie voľby boli podvodné. Naznačoval, že tie voľby boli zmanipulované a že tá voľba zo zahraničia v tom zohrávala rolu. No tak opäť sa vraciam k tomu argumentu, ak to tak bolo. No tak potom prečo teraz všetci nezložíme mandáty? Prečo pán predseda Fico nepodá demisiu a povie, že treba nové voľby? No tak buď boli v súlade s ústavou, alebo neboli v súlade s ústavou. Bude táto vláda legitímna? Lebo vzišla z tajných priamych volieb. No, alebo nie je. Alebo sa udial podvod. Alebo voľby zo zahraničia sú podvod a potom nech pán Fico okamžite podá demisiu, nech okamžite dá podanie na Ústavný súd a ideme do nových volieb. Nerozumiete, že keď poviete, že tie voľby boli zmanipulované, že to má nejaké konzekvencie, že tu sa nedá len tak rozprávať do vetra. A opäť, nechcel som ísť do tých všetkých nezmyslov, ktoré pán Gašpar hovoril. Ale jeden vypichnem, lebo to je taká pekná ilustrácia. On sa vlastne snaží povedať, že všetci manipulujú voľbami, aj Progresívne Slovensko a influenceri a občianska spoločnosť, tak môže aj Smer. Že to vám akoby dáva mandát, morálne právo teraz obmedziť voľbu zo zahraničia, lebo veď aj ostatní, aj Progresívne Slovensko údajne manipulovalo voľbami. A uviedol ten jeden príklad, ktorý teraz chcem povedať. Pán Ódor. A teraz ten argument znel, že Ľudovít Ódor ako úradnícky premiér navštevoval stredné školy a vyzýval mladých ľudí, aby šli voliť. A dnes, keď sa predseda vlády Robert Fico stretáva so stredoškolákmi, že my vraj sa proti tomu búrime a kritizujeme to. A že to, čo vtedy robil Ódor, malo mať za cieľ ovplyvniť nejakým podvodným nekalým spôsobom výsledok volieb, kdežto to, čo robí dnes Robert Fico, je normálne. Toto pán Gašpar povedal ako argument podporujúci zrušenie volieb zo zahraničia. A teraz pre všetkých, ktorí to sledujú. Skúste sa spýtať, aký je rozdiel medzi pánom Ľudovítom Ódorom, úradníckym predsedom vlády, a Robertom Ficom, predsedom vlády a predsedom politickej strany Smer. Ja vám to poviem. Ono to nie je také ťažké. Keď bol Ľudovít Ódor predsedom vlády, nekandidoval do volieb. Nebol členom žiadnej politickej strany. Nikdy, a to som presvedčený, nevypustil na žiadnej zo svojich prednášok slovo Progresívne Slovensko. Naproti tomu Robert Fico je predsedom politickej strany, ktorý chodí po školách, hovorí so študentami. Však nech chodí, ale potom nech nekandiduje vo voľbách. O tom to je. A to je iba jeden argument, ktorý sa dá takto rozbiť. Jeden nezmysel z množstva, ktoré pán Gašpar narozprával. A fakt sa nechcem venovať všetkým tým ľuďom, ktorých pošpinil, všetkým aktivistom, občianskym združeniam, lebo ja ich ani mnohých nepoznám, ani neviem, ako to súvisí s voľbou poštou, ale iba keď si zoberieme tento jeden príklad pána Ódora, je to zjavné. Chcel by som povedať pár slov o demokracii, lebo to sme tu počúvali veľa zo strany vládnej koalície. Ja si to pamätám ešte na jeseň a v zime 2023 – 2024, ako tým, že organizujeme protestné zhromaždenia proti novele trestného zákona, ako tým vlastne popierame demokraciu a legitimitu novozvolenej, vtedy novozvolenej vlády. My sme to mimochodom nerobili. Ja som nikdy nepovedal, že tá vláda je nelegitímne zvolená, že nemá právo vládnuť. To ste povedali až vy, pán podpredseda Národnej rady, v piatok a dnes ráno. Až vy ste povedali, že tá vláda je nelegitímna, pretože voľby neboli férové, pretože sa hlasovalo poštou. A viete, demokracia, a tu sa snáď zhodneme. Demokracia je systém, v ktorom si občania volia svoj parlament, svojich zástupcov a potom ten parlament dáva dôveru vláde. To, čo vy chcete urobiť dnes, je obrátiť to. Aby si vláda vyberala občanov, ktorí potom chcú voliť. A teraz sú to občania, ktorí žijú v zahraničí. Občania Slovenskej republiky, Slováci, ktorí majú našu vlasť rovnako radi ako vy a ja, ale z nejakého dôvodu, ktorý môže byť osobný, ktorý môže byť pracovný, do ktorého nás nič nie je, sa rozhodli žiť v inej krajine. A je ich veľa, je ich takmer 300 000. A prečo by oni nemali mať tú istú možnosť ako my. A prečo my by sme nemali chcieť, aby čo najviac našich občanov participovalo na našej demokracii? Keď sa tu teda oháňame demokraciou a legitimitou demokraticky zvolenej vlády, prečo nie je naším záujmom, aby čo najviac ľudí mohlo voliť. Bez ohľadu na to, akú majú politickú preferenciu. Bez ohľadu na to, kde žijú. Alebo akú majú národnosť? Prečo toto nie je niečo, na čom sa vieme zhodnúť všetci, že pre našu demokraciu je dobré, aby čo najviac ľudí mohlo prísť voliť. Viete, prečo to je? Pretože pre vás to nie je dobré. Pretože pre vás nie je dobré, aby ľudia, ktorí volia opozíciu, mohli prísť voliť. To boli tie ďalšie argumenty, ktoré uvádzal pán Gašpar. A spomenul to aj pán Dostál. Že to je také divné, že pri tej voľbe zo zahraničia sú tie výsledky iné. Že 60 % alebo možno viac volilo opozíciu, že to je zvláštne. To treba zaraziť, takéto praktiky. A pán Dostál to veľmi dobre pomenoval s tým príkladom malej obce, kde väčšina ľudí volí vládnu koalíciu. Tak čo čakáte od nás, že keď prídeme my k moci, budeme mať 76, že zrušíme voľby v malých obciach? Alebo povieme, že v tej malej obci nemôžete voliť, musíte ísť do väčšieho okresného mesta, lebo to je podozrivé, že tam volí príliš veľa ľudí Smer. Takto chcete, aby sme postupovali? Lebo viete, je veľa okrskov na Slovensku, kde má Progresívne Slovensko a opozičné strany rovnako silné výsledky ako pri voľbe zo zahraničia. Vo viacerých okrskoch v Bratislave. Tak čo, aj im poviete, že by nemali prísť voliť? Lebo ten výsledok je divný, nie je to vyrovnané. Alebo si zoberme iné – predpokladám, že starší ľudia, a na to sú aj štatistiky, starší ľudia vo väčšej miere volia dnešné vládne strany. Tak čo povieme? Že aby to bolo vyrovnané, tak môžu voliť ľudia iba do nejakého veku? Alebo že ľudia, ktorí volia s volebným preukazom. Ja myslím, že to je mnoho študentov, ktorí nežijú v mieste trvalého bydliska a napríklad volia opozičné strany, často mladší ľudia. A im to zakážete, poviete, že musia voliť v mieste trvalého bydliska, lebo tie výsledky sú nejaké divné. To je to, o čom hovorím. Demokracia je to, že ľudia si vyberajú svoju vládu. Nie vláda si vyberá svojich voličov. Pokračujem v tom ďalšom vecnom argumente, kvázi vecnom, ktorý predniesol pán Gašpar. Že vraj tu hrozia nejaké podvody v tých voľbách, ktoré budú 2027, ak sa ponechá tento systém. Ak ľudia budú môcť naďalej voliť korešpondenčne. Žiadny, ani nie že dôkaz, žiadne podozrenie neexistuje, ani ho neuviedol nikto, ani pán Gašpar, že by voľby poštou boli nejakým spôsobom problematické. Ja som o tom tiež nepočul. Áno, možno niektoré lístky chodia ešte teraz. Možno nie všetci, ktorí sa zaregistrovali, naozaj volili. Ale bol tam nejaký podvod? Bolo podané na Ústavný súd množstvo sťažností. Hovoril o tom niekto? Vtedy po voľbách 2023 prišla strana Smer s tým, že toto je nejaké divné, že tuto nám hlásia občania masívne podvody pri voľbe korešpondenciou, no nie. Samozrejme, že nie. A pán Gašpar citoval príklad Francúzska, ktoré zrušilo voľbu poštou kvôli podozreniam z podvodov. No ale tu žiadne podozrenia s podvodom nie sú. Jediné podozrenie, ktoré máte, je, že vás voliči zo zahraničia nebudú voliť. A to je málo. Dámy a páni z koalície, to je málo. Ja by som teraz chcel prejsť po tom, čo sme si stanovili, že o čom to tu celé je, hej? Ja by som chcel sa spýtať, o čom to vypovedá, že teraz tu v apríli 2026 rokujeme o obmedzení voľby zo zahraničia. Tri veci by som spomenul. Jedna taká všeobecná a týka sa to vôbec fungovania tejto Národnej rady pod touto vládnou väčšinou. Že ste absolútne stratili cit pre realitu života na Slovensku. V čase, keď je pár dní potom, čo nám Standard & Poor’s znižujú rating. Masívne nám rastie dlh. Naša ekonomika sa rúti do recesie. Sám predseda vlády rozpráva o hrozbe rozpadu NATO. Otázka je, či si ho praje, ale to nechajme bokom. V čase, keď nám rastú ceny energií, je bezpečnostná kríza na našich hraniciach, je vojna v zálive, tak čo musí tento parlament riešiť? Voľbu poštou. Tak ako budeme asi, predpokladám, riešiť prípad Dušana Kováčika. Tak ako sme museli na tej minulej schôdzi riešiť rokovací poriadok, tak ako sme predtým museli riešiť novelu trestného zákona, aby to pán Gašpar mal ľahšie pred súdom. Tak ako sme museli riešiť zrušenie úradu na ochranu ústavných činiteľov. Stratili ste cit pre to, čím naozaj žijú ľudia na Slovensku a verte mi, oni nežijú voľbou poštou. A ja teraz chodím veľa s mojimi kolegami po mnohých slovenských mestách, aj tých menších, nikto, ani vaši voliči sa ma nespýta, že preboha, prečo niečo v tom parlamente nerobíte s tým, že ľudia môžu voliť poštou. Že tu hrozia obrovské podvody, masívna manipulácia s voľbami. Preboha, my chceme chrániť našu demokraciu. Okamžite zrušte voľby poštou. Nikoho to netrápi. Trápi to vás, lebo vám hrozí, že prídete o moc. Čiže opäť – to, že to tu dnes riešime, je dôkazom naprostej straty povedomia zo strany tejto vládnej koalície, čo vlastne trápi ľudí na Slovensku, a trápi ich to, že nemajú z čoho vyžiť, že odchádzajú investori, boja sa, že prídu o prácu. Tak ste im zvýšili odvody a dane, že reálne sa boja pozrieť sa na svoje účty, na to, koľko im príde a či im vyjde na konci mesiaca. Ale nie, vy musíte riešiť voľby poštou. Tá druhá vec, ktorá z toho vyplýva, dámy a páni, je taká, hlbšia. Že vás v tej koalícii absolútne nezaujímajú ľudia, ktorí nie sú vaši priaznivci. Absolútne vás nezaujímajú voliči, ale nielen voliči, ktokoľvek, kto nie je z vášho kmeňa alebo z vašej kliky. Nezaujímajú vás voliči a je ich veľa, sú ich desaťtisíce, ktorí volia zo zahraničia, ktorí žijú v zahraničí. V Prahe, Berlíne, v Kanade. Vám sú tí ľudia úplne ukradnutí, pretože vás nebudú voliť, tak si poviete, no však kašleme na nich, na ich práva, je nám to jedno. A tých ľudí mimochodom je stále viac, čo majú záujem o túto voľbu. Aj tá štatistika tu bola spomínaná, že odkedy tá voľba bola ustanovená poštou, tak tie čísla neustále rástli. A dnes sú to vyššie desiatky tisíc. Ja predpokladám, že keby ste to nezrušili, tak to môže byť aj 100 000 ľudí. Ale tých ľudí máte úplne na háku. Naopak im to chcete sťažiť. A to je podľa mňa širší problém tejto vládnej koalície. Že vás zaujímajú iba tí, a to je výrazná menšina v našej republike, ktorí vás volia alebo ktorí sú poslanci vášho klubu, alebo ktorí sú oligarchovia s vami spojení, alebo ktorí sú ľudia, ktorí sú vám lojálni a potrebujete ich dostať z basy. Nikto iný vás nezaujíma. Preto nemáte problém uvaliť transakčnú daň na podnikateľov, zvýšiť odvody živnostníkom, lebo si vravíte, že však oni nás aj tak nebudú voliť. A to je ten problém. A to je ten kardinálny problém s vami, pretože keď sa raz garde otočí, tak tu budeme musieť žiť nejako spolu. A vláda má zodpovednosť starať sa aj o tých a umožňovať ten najširší možný výkon demokratických práv aj tým, ktorí ich nevolia. A napríklad pri svojej ekonomickej politike myslieť aj na tých, ktorí ich nevolia. Napríklad ktorí majú firmy alebo študentov alebo živnostníkov alebo zamestnancov. Lekárov. Ja mám pocit, že vy ste na toto už úplne rezignovali. A ide to odhora. Pán Fico už myslí iba na seba. Na svoje traumy, pán Gašpar to isté a potom ešte na kajúcnikov, potom ešte na Čurilovcov, ktorí im robia zle, a týmto končí. A tento parlament to potvrdí, lebo povie a odkáže všetkým tým státisícom ľudí v zahraničí, že vy nás nezaujímate. Že vy nie ste skutoční Slováci. Že vy ste odišli, tak my na vás kašleme. A nechajme teda bokom to, že mnohí z nich odišli práve kvôli politikám. Tento parlament to potvrdí, lebo povie a odkáže všetkým tým státisícom ľudí v zahraničí, že vy nás nezaujímate. Že vy nie ste skutoční Slováci. Že vy ste odišli, tak my na vás kašleme. A nechajme teda bokom to, že mnohí z nich odišli práve kvôli politikám SMER-u. Práve kvôli tým 15 rokom vlád SMER-u. A toto je extrémne nebezpečné, lebo keď väčšina v tejto krajine, a to je väčšina, získa pocit, že vláde a parlamentu na nich absolútne nezáleží, tak potom sa tá polarizácia, kríza, ten problém v našej spoločnosti ešte prehĺbi. Skúste sa aspoň trochu zamyslieť nad tým, ako toto celé vnímajú ľudia, ktorí nie sú zarytí voliči SMER-u alebo vládnej koalície. No a tým sa dostávam k tomu tretiemu argumentu alebo tretej, tretiu poznatku, ktorý vyplýva z tejto diskusie, z tohto návrhu, a to je ten, že sa bojíte volieb. Že sa bojíte čeliť vlastným občanom. Nezaujímate sa o nich, ale aj tak sa ich bojíte. A preto potrebujete to 1 % stiahnuť. Plus mínus jedno percento, tak ako to bolo v minulých voľbách, stiahnuť teda z výsledku opozičných strán a myslíte si, že toto je taký ten nástroj jednoduchý, však stačí 76. Tak prečo by sme to neurobili? A ja vám vravím, že to vypáli úplne opačne. Možno to teraz nečaká, možno si myslíte, že keď tých ľudí prinútite voliť z ambasád, že ich príde menej, že ich nepríde tých 59 000, ale že ich príde 20 000, lebo veď áno, sú veľké krajiny, kde je to náročné aj drahé cestovať do hlavného mesta. A teraz si tak vravíte, že no, pozrieme sa na tie modely tých prieskumov, no tak teraz sme Progresívnemu Slovensku alebo Saske stiahli nejaké percentá a že už bude dobré. Pomýlite sa. Ja si myslím, že toto ľudí naštve. Aj tých ľudí v zahraničí a že naopak sa zvýši mobilizácia. Pretože keď ľuďom takto ostentatívne ukazujete, že oni nemajú byť súčasťou našej demokracie, tak oni o to väčšiu motiváciu budú mať, aby prišli v roku 2027 voliť. Aj si kúpia to lietadlo do hlavného mesta alebo pricestujú na Slovensko, aby vás porazili, aby vám ukázali, že aj oni chcú rozhodovať o budúcnosti Slovenska. Takže uzavriem to tým, že môžete to teraz zmeniť a asi to zmeníte, máte väčšinu. Predpokladám, že urobíte ešte všelijaké iné špinavosti, ktoré sa môžu týkať kvóra alebo iného obmedzenia volebných práv. Ja s tým počítam, ale vedzte, že nakoniec aj tak prehráte. Že nakoniec tí ľudia, tak ako sa to stalo v Maďarsku, tiež tam boli masívne pokusy prispôsobiť volebný systém, ovládnuť médiá, znevýhodniť opozíciu tak, ako sa to len dalo, a nakoniec tí ľudia prišli k tomu, že 2/3 ústavnú väčšinu má opozícia. Čiže to kľudne šponujte. Kľudne to meňte, kľudne si vravte, že na tých ľuďoch nezáleží a oni prídu, aj oni vás porazia. Ďakujem veľmi pekne. Ďakujem pekne na vaše vystúpenie, 19 – 21 faktických poznámok. Pán poslanec Pročko, nech sa páči.